Trappistøl

Trappistøl er øl brygget av trappistmunker i Belgia og Nederland. Trappistøl er ikke en egen kategori av øl, men betyr bare at de er brygget i et kloster av munker som tilhører trappistordenen.
Av totalt 171 trappistklostere i verden er det bare 14 som brygger øl.
Alle trappistøl brygges og selges kun for å finansiere klosterets drift og annet veldedig arbeid. Alt overskuddet fra øl-salget går til karitativt arbeid og veldedige formål i regionen. 
Av de belgiske sortene er Chimay den mest kommersialiserte og vanligste mens på andre siden av skalen ligger Westvleteren som er det minste.  


== Den internasjonale trappistforeningen ==
I 1997 grunnla åtte trappistklostre, seks fra Belgia (Orval, Chimay, Westvleteren, Rochefort, Westmalle og Achel), ett fra Nederland (La Trappe) og ett fra Tyskland (Mariawald), Den internasjonale trappistforeningen for å forhindre kommersielle firmaer uten tilknytning til Trappistordenen i å misbruke Trappist-navnet. Foreningen innførte en logo for å merke varer (ost, øl, vin, etc.) som følger visse produksjonskrav. For øl er kravene følgende:

Ølet må være brygget innenfor murene til et trappistkloster, enten av munkene eller under deres oppsyn.
Bryggeriet og bryggeprosessen må være avhengig av munkene og ikke omvendt.
Det økonomiske målet til bryggeriet er ikke å tjene penger. Inntektene skal dekke utgiftene til munkene, drift og vedlikehold av klosteret og utstyr. Overskudd doneres til veldedige formål.
Trappistbryggeriet blir overvåket for å sikre kvaliteten til ølet.Foreningen er en juridisk entitet, og logoen gir forbrukeren informasjon og garantier om produktet.
Det er for tiden 13 bryggerier som oppfyller kravene satt av Den internasjonale trappistforeningen for å kunne merke ølet sitt som ekte Trappist-produkt.


=== Belgiske trappistøl ===
Achel – brygges på klostret Sint-Benedictusabdij de Achelse Kluis i Hamont-Achel (Flandern)
Chimay – brygges på klostret Notre-Dame de Scourmont i Chimay (Vallonia)
Orval – brygges på klostret Abbaye Notre-Dame i Orval (Vallonia)
Rochefort – brygges på klostret Abbaye de Notre-Dame de Saint-Rémy i Rochefort (Vallonia)
Westmalle – brygges på klostret Onze-Lieve-Vrouw van het Heilig Hart i Westmalle (Flandern)
Westvleteren – brygges på klostret Sint-Sixtusabdij i Westvleteren (Flandern)


=== Nederlandske trappistøl ===
La Trappe – brygges på klostret Onze Lieve Vrouw van Koningshoeven i Tilburg (Berkel-Enschot). Til tross for at dette ølet hele tiden ble brygget på klosteret av bryggeriet Bavaria ble dette formelt ikke ansett å oppfylle kravene for å kunne kalles et "Ekte Trappist-produkt" mellom 1999 og 2005. I 2005 tok munkene igjen over en større og mer aktiv rolle av produksjonen, noe som førte til at ølet igjen kunne anses som en ekte trappist.
Zundert - brygges på klosteret Maria Toevlucht Abbey i Zundert (Noord-Brabant)


=== Franske trappistøl ===
Mont des Cats - brygges av Chimay for klosteret Abbaye Sainte-Marie aux Mont-des-Cats i Godewaersvelde (Fransk Flandern), og er dermed bare nesten Trappist.


=== Østerrikske trappistøl ===
Engelszell - brygges på klosteret Stift Engelszell i Engelhartszell (Oberösterreich)


=== Engelske trappistøl ===
Tynt Meadow - brygges på klosteret Mount Saint Bernard Abbey i Coalville (Leicestershire)


=== Italienske trappistøl ===
Tre Fontane - brygges på klosteret Abbazia Tre Fontane i Roma (Lazio)


=== Spanske trappistøl ===
Cardeña - brygges på klosteret Monasterio San Pedro de Cardeña i Castrillo del Val (Castilla y León)


== Øltyper ==
Ølet er overgjæret, svært smaksrikt og har et alkoholhinnhold på fra 6 og opp til rundt 11 prosent. Kjennetegnet er den store mengden malt av både korn og hvete som gjør at ølet får en høy vørterstyrke og stor fyldighet. Den høye vørterstyrken gir sammen med alkoholen en kraftig maltsmak og sødme. En del merker er også smaksatt med krydder, urter, pomerans eller mørkt råsukker. 


=== Enkel ===
Enkel ble tidligere brukt av trappistbryggeriene for å beskrive den enkleste versjonen av ølet sitt. Ingen trappistbryggerier bruker denne beskrivelsen idag.


=== Dubbel ===
Dubbel (eller Dobbel) er en beskrivelse brukt av trappistbryggeriene. Opprinnelsen til Dubbel var et øl som ble brygget av Westmalle i 1856. Klosteret hadde brygget en witbier siden 10. desember 1836 som var søt, hadde liten alkoholprosent og var ment som en daglig drikk for munkene. Dette nye ølet var en kraftig og mørk versjon. I 1926 ble formelen endret og ølet ble enda kraftigere. Det første registrerte salget av dette ølet er datert 1. juni 1861. Etter Andre verdenskrig var klosterøl blitt populært i Belgia og navnet "Dubbel" ble også brukt av flere kommersielle bryggerier.


=== Tripel ===
Tripel (også kjent som Trippel eller Triple Ale), er en navnekonvensjon brukt av trappistbryggeriene for å beskrive et lyst sterkøl de brygger. Navnet blir også brukt av kommersielle bryggerier.


=== Quadrupel ===
Quadrupel brukes for å beskrive et mørkt og det sterkeste ølet som brygges. Kjennetegn er malt, en fruktig smak og høy alkoholprosent (rundt 10%).


== Referanser ==